เดินหน้าเรียกภาษีบีโอไอ40แห่ง
สรรพากรชี้ยังมีกิจการที่ได้บีโอไอเสียภาษีไม่ถูกต้องอีก 40 แห่ง วงเงิน 2,000-3,000 ล้าน
7 ก.ค. 2559

สรรพากรชี้ยังมีกิจการที่ได้บีโอไอเสียภาษีไม่ถูกต้องอีก 40 แห่ง วงเงิน 2,000-3,000 ล้าน
นายประสงค์ พูนธเนศ อธิบดีกรมสรรพากร เปิดเผยว่า ปัจจุบันมีผู้ประกอบการยื่นเสียภาษีและได้ลดหย่อนตาม สิทธิของคณะกรรมการส่งเสริมการ ลงทุน (บีโอไอ) กับกรมสรรพากรประมาณ 800 แห่ง แต่มีผู้ประกอบการที่ยังเสีย ภาษีไม่ถูกต้องเพียง 40 แห่ง คิดเป็นเงินภาษีที่จะต้องจ่ายให้ถูกต้องประมาณ 2,000-3,000 ล้านบาท ซึ่งทางกรมสรรพากรได้ส่งหนังสือไปถึงกิจการดังกล่าวทุกแห่งให้มาดำเนินการปรับปรุงการเสียภาษี ให้ถูกต้อง
อธิบดีกรมสรรพากร กล่าวว่า ที่ผ่านมาผู้ประกอบการที่ได้รับบีโอไอทั้ง 40 แห่ง ได้เข้าพบหารือกับกรมสรรพากรแล้ว ส่วนใหญ่เข้าใจและรับทราบปัญหาที่เกิดขึ้นดี แต่มีผู้ประกอบการบางแห่งที่ยังมีปัญหา เพราะฝ่ายกฎหมายของผู้ประกอบการมีความเห็นที่แตกต่าง และคลาดเคลื่อนจากความเห็นของกรมสรรพากร ซึ่งคาดว่าจะให้ข้อยุติเรื่องดังกล่าวได้ในไม่ช้า โดยกรมสรรพากรได้หารือกับสภาอุตสาหกรรมแห่งประเทศไทย (สอท.) เพื่อที่จะทำความเข้าใจกับผู้ประกอบการอีกทางหนึ่ง
"ปัญหาเกิดจากส่วนหนึ่งการสื่อสารข้อมูลของทางการอาจมีความคลาดเคลื่อน ทำให้ผู้ประกอบการเกิดความเข้าใจผิดเรื่องการชาระภาษี ส่วนการทำงานด้านภาษีระหว่างบีโอไอกับสรรพากรในการออกกฎหมายนั้น โดยหน้าที่ของสรรพากรมีหน้าที่เก็บภาษี ขณะที่บีโอไอมีหน้าที่ยกเว้นภาษี ซึ่งจะมีการทำงานควบคู่กันโดยตลอด ส่วนที่มีปัญหาเกิดขึ้นเกิดจากการตีความกฎหมายที่มีความผิดพลาดไปจากเจตนารมณ์ของรัฐ" นายประสงค์ กล่าว
นายประสงค์ กล่าวว่า เมื่อวันที่ 16 มิ.ย.ที่ผ่านมา นายอภิศักดิ์ ตันติวรวงศ์ รมว.คลัง ได้ลงนามประกาศ เรื่องขยายกำหนดเวลาการยื่นรายการชาระภาษี เงินได้นิติบุคคลที่ได้รับการส่งเสริมจาก บีโอไอไม่ถูกต้อง เพื่อเปิดโอกาสให้มา ยื่นภาษีใหม่ได้ในช่วงวันที่ 15 มิ.ย.-1 ส.ค. 2559 โดยผู้ประกอบการดังกล่าวไม่ต้องเสียค่าปรับหรือเงินเพิ่ม แต่หากเป็น กรณีที่ผู้ประกอบการได้เสียค่าปรับหรือเงินเพิ่มไปแล้ว กรมสรรพากรได้มีการขยายกำหนดเวลาการยื่นคำร้อง เพื่อ ขอคืนเบี้ยปรับเงินเพิ่มออกไปเป็นภายในวันที่ 1 ส.ค. 2559
ทั้งนี้ ผู้ประกอบการที่ยื่นอุทธรณ์การประเมินการจัดเก็บภาษีของเจ้าพนักงานประเมินต่อคณะกรรมการพิจารณาอุทธรณ์หรือศาล ผู้ประกอบการจะต้องถอนอุทธรณ์ หรือคำฟ้องต่อศาลเสียก่อน จึงจะดำเนินการยื่นภาษีกับกรมสรรพากรใหม่ได้ตามประกาศดังกล่าว
นายประสงค์ กล่าวว่า ได้เสนอให้กระทรวงการคลังให้มีการลดหย่อนภาษีให้กับผู้ประกอบการที่จ้างผู้สูงอายุไม่เกิน 65 ปี เข้าทำงาน โดยให้นำรายจ่ายค่าจ้างไม่เกิน 1.5 หมื่นบาท/เดือน มาลดหย่อนภาษีได้ 2 เท่า และกำหนดไว้ด้วยว่า ห้ามผู้ประกอบการจ้างผู้สูงอายุเข้าทำงานในจำนวนที่เกิน 50% ของลูกจ้างทั้งหมด และการขอหักลดหย่อนภาษี กำหนด เพดานไว้ว่าต้องไม่เกิน 10% ของรายได้ทั้งหมด